CELEX: 32020R0447
Language: ro
Date: 2019-12-16 00:00:00
Title: Regulamentul delegat (UE) 2020/447 al Comisiei din 16 decembrie 2019 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare de precizare a criteriilor pentru stabilirea măsurilor de atenuare în mod corespunzător a riscului de credit al contrapărții asociat obligațiunilor garantate și securitizărilor și de modificare a Regulamentelor delegate (UE) 2015/2205 și (UE) 2016/1178 (Text cu relevanță pentru SEE)

27.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 94/5
               
            
         REGULAMENTUL DELEGAT (UE) 2020/447 AL COMISIEI
         din 16 decembrie 2019
         de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare de precizare a criteriilor pentru stabilirea măsurilor de atenuare în mod corespunzător a riscului de credit al contrapărții asociat obligațiunilor garantate și securitizărilor și de modificare a Regulamentelor delegate (UE) 2015/2205 și (UE) 2016/1178
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 4 alineatul (6),
         întrucât:
         
                     (1)
                  
                  
                     Regulamentul (UE) 2017/2402 al Parlamentului European și al Consiliului (2) a modificat Regulamentul (UE) nr. 648/2012 pentru a introduce în respectivul regulament anumite condiții în care pot fi exceptate de la obligația de compensare contractele derivate extrabursiere încheiate de entități emitente de obligațiuni garantate în legătură cu obligațiuni garantate, precum și contractele derivate extrabursiere încheiate de entități special constituite în scopul securitizării în legătură cu securitizări.
                  
               
                     (2)
                  
                  
                     Regulamentele delegate (UE) 2015/2205 (3) și (UE) 2016/1178 (4) ale Comisiei conțin deja mai multe condiții în care pot fi exceptate de la obligația de compensare contractele derivate extrabursiere încheiate de o entitate emitentă de obligațiuni garantate în legătură cu o obligațiune garantată.
                  
               
                     (3)
                  
                  
                     Există un grad de substituibilitate între contractele derivate extrabursiere încheiate de entități emitente de obligațiuni garantate în legătură cu obligațiuni garantate, pe de o parte, și contractele derivate extrabursiere încheiate de entități special constituite în scopul securitizării în legătură cu securitizări, pe de altă parte. Pentru a evita posibilitățile de denaturare sau de arbitraj, tratamentul care se aplică acestor contracte în ceea ce privește obligația de compensare ar trebui să fie coerent.
                  
               
                     (4)
                  
                  
                     Este, așadar, oportun, având în vedere, de asemenea, modificarea adusă Regulamentului (UE) nr. 648/2012 prin Regulamentul (UE) 2017/2402, să se elimine din Regulamentele delegate (UE) 2015/2205 și (UE) 2016/1178 toate condițiile în care pot fi exceptate de la obligația de compensare contractele derivate extrabursiere încheiate de o entitate emitentă de obligațiuni garantate în legătură cu o obligațiune garantată și să se introducă condițiile respective într-un nou regulament delegat care să prevadă și condițiile în care pot fi exceptate de la obligația de compensare contractele derivate extrabursiere încheiate de o entitate special constituită în scopul securitizării în legătură cu o securitizare.
                  
               
                     (5)
                  
                  
                     Prin urmare, Regulamentul delegat (UE) 2015/2205 și Regulamentul delegat (UE) 2016/1178 ar trebui modificate în consecință.
                  
               
                     (6)
                  
                  
                     Prezentul regulament are la bază proiectul de standarde tehnice de reglementare prezentat Comisiei Europene de Autoritatea Bancară Europeană, Autoritatea Europeană de Asigurări și Pensii Ocupaționale și Autoritatea Europeană pentru Valori Mobiliare și Piețe.
                  
               
                     (7)
                  
                  
                     Autoritatea Bancară Europeană, Autoritatea Europeană de Asigurări și Pensii Ocupaționale și Autoritatea Europeană pentru Valori Mobiliare și Piețe au efectuat consultări publice cu privire la proiectul de standarde tehnice de reglementare pe care se bazează prezentul regulament și au analizat costurile și beneficiile potențiale. Autoritățile europene de supraveghere au solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (5), avizul Grupului părților interesate din domeniul asigurărilor și reasigurărilor și al Grupului părților interesate din domeniul pensiilor ocupaționale, instituite în conformitate cu articolul 37 din Regulamentul (UE) nr. 1094/2010 al Parlamentului European și al Consiliului (6) și avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (7),
                  
               ADOPTĂ PREZENTUL REGULAMENT:
         
            Articolul 1
            Criteriile de stabilire a măsurilor din cadrul obligațiunilor garantate care atenuează riscul de credit al contrapărții
            Se consideră că măsurile din cadrul obligațiunilor garantate atenuează în mod adecvat riscul de credit al contrapărții atunci când contractele derivate extrabursiere încheiate de entități emitente de obligațiuni garantate în legătură cu obligațiuni garantate respectă toate criteriile următoare:
            
                        (a)
                     
                     
                        contractele respective sunt înregistrate sau înscrise în coșul de garanții al obligațiunii garantate în conformitate cu legislația națională în materie de obligațiuni garantate;
                     
                  
                        (b)
                     
                     
                        contractele respective nu sunt reziliate în caz de rezoluție sau insolvență a emitentului obligațiunii garantate sau a coșului de garanții;
                     
                  
                        (c)
                     
                     
                        contrapartea la contractul derivat extrabursier încheiat cu emitenți de obligațiuni garantate sau cu coșuri de garanții pentru obligațiuni garantate au un rang cel puțin egal cu cel al deținătorilor obligațiunii garantate, cu excepția cazului în care contrapartea la contractul derivat extrabursier încheiat cu emitenți de obligațiuni garantate sau cu coșuri de garanții pentru obligațiunile garantate este partea aflată în situație de neîndeplinire a obligațiilor sau partea afectată ori în cazul în care contrapartea renunță la rangul egal;
                     
                  
                        (d)
                     
                     
                        obligațiunea garantată face obiectul unei cerințe de reglementare care impune constituirea unei garanții de cel puțin 102 %.
                     
                  
         
            Articolul 2
            Criteriile de stabilire a măsurilor din cadrul securitizărilor care atenuează riscul de credit al contrapărții
            Se consideră că măsurile din cadrul securitizărilor atenuează în mod adecvat riscul de credit al contrapărții atunci când contractele derivate extrabursiere încheiate de entități special constituite în scopul securitizării în legătură cu securitizări respectă toate criteriile următoare:
            
                        (a)
                     
                     
                        contrapartea la contractul derivat extrabursier încheiat cu entitatea special constituită în scopul securitizării în legătură cu securitizarea are un rang cel puțin egal cu cel al deținătorilor tranșei cu cel mai ridicat rang a securitizării, cu excepția cazului în care contrapartea la contractul derivat extrabursier încheiat cu entitatea special constituită în scopul securitizării în legătură cu securitizarea este partea aflată în situație de neîndeplinire a obligațiilor sau partea afectată;
                     
                  
                        (b)
                     
                     
                        entitatea special constituită în scopul securitizării în legătură cu securitizarea căreia îi este asociat contractul derivat extrabursier este supusă în permanență unui nivel de îmbunătățire a calității creditului titlului de securitizare cu rangul cel mai ridicat de cel puțin 2 % din titlurile de securitizare în curs.
                     
                  
         
            Articolul 3
            Modificarea Regulamentului delegat (UE) 2015/2205
            Articolul 1 alineatul (2) din Regulamentul delegat (UE) 2015/2205 se elimină.
         
         
            Articolul 4
            Modificarea Regulamentului delegat (UE) 2016/1178
            Articolul 1 alineatul (2) din Regulamentul delegat (UE) 2016/1178 se elimină.
         
         
            Articolul 5
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 decembrie 2019.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 201, 27.7.2012, p. 1.
         
            (2)  Regulamentul (UE) 2017/2402 al Parlamentului European și al Consiliului din 12 decembrie 2017 de stabilire a unui cadru general privind securitizarea și de creare a unui cadru specific pentru o securitizare simplă, transparentă și standardizată, și de modificare a Directivelor 2009/65/CE, 2009/138/CE și 2011/61/UE, precum și a Regulamentelor (CE) nr. 1060/2009 și (UE) nr. 648/2012 (JO L 347, 28.12.2017, p. 35).
         
            (3)  Regulamentul delegat (UE) 2015/2205 al Comisiei din 6 august 2015 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare pentru obligația de compensare (JO L 314, 1.12.2015, p. 13).
         
            (4)  Regulamentul delegat (UE) 2016/1178 al Comisiei din 10 iunie 2016 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare pentru obligația de compensare (JO L 195, 20.7.2016, p. 3).
         
            (5)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
         
            (6)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).
         
            (7)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).